b'\n_START_ARTICLE_\nAustin Smith\n_START_SECTION_\nUra\n_START_PARAGRAPH_\nSmith pelasi Connecticutin paikallista high school -sarjaa The Gunneryn joukkueessa, jonka j\xc3\xa4lkeen Dallas Stars varasi h\xc3\xa4net viidennell\xc3\xa4 kierroksella 128. pelaajana NHL:n varaustilaisuudessa 2007. Smith pelasi kauden 2007\xe2\x80\x932008 Kanadassa BCHL-juniorisarjaa Penticton Veesin riveiss\xc3\xa4. H\xc3\xa4n oli joukkueen paras maalintekij\xc3\xa4 ja toiseksi paras pistemies Brett Hextallin j\xc3\xa4lkeen tehoilla 32+35=67. Kev\xc3\xa4\xc3\xa4n 2008 pudotuspeleiss\xc3\xa4 Smith oli tehoilla 11+11=22 Veesin paras pistemies. H\xc3\xa4n voitti kauden p\xc3\xa4\xc3\xa4tteeksi BCHL:n mestaruuden._NEWLINE_Vuodet 2008\xe2\x80\x932012 Smith k\xc3\xa4vi Colgaten yliopistoa. H\xc3\xa4n voitti joukkueen sis\xc3\xa4isen pistep\xc3\xb6rssin kaudella 2009\xe2\x80\x932010 tehoilla 16+25=41, joilla Smith jakoi ECAC:n pistep\xc3\xb6rssin viidennen sijan kolmen muun pelaajan kanssa. Viimeisell\xc3\xa4 yliopistokaudellaan 2011\xe2\x80\x932012 Smith voitti koko sarjan piste- ja maalip\xc3\xb6rssin tehoilla 36+21=57. H\xc3\xa4n teki eniten maaleja koko NCAA:ssa. My\xc3\xb6s Smithin teholukema +25 oli ECAC:n paras. H\xc3\xa4net valittiin kauden p\xc3\xa4\xc3\xa4tteeksi sarjan vuoden pelaajaksi ja ensimm\xc3\xa4iseen t\xc3\xa4hdist\xc3\xb6kent\xc3\xa4lliseen. Smith oli ehdolla my\xc3\xb6s koko NCAA:n parhaalle pelaajalle my\xc3\xb6nnett\xc3\xa4v\xc3\xa4n Hobey Baker Awardin saajaksi, mutta palkinto meni lopulta UMD:n Jack Connollylle._NEWLINE_Maaliskuussa 2012 Smith teki kaksivuotisen tulokassopimuksen Dallas Starsin kanssa. H\xc3\xa4n pelasi jo viimeisen yliopistokautensa p\xc3\xa4\xc3\xa4tteeksi samana kev\xc3\xa4\xc3\xa4n\xc3\xa4 AHL-joukkue Texas Starsin vahvuudessa. Kauden 2012\xe2\x80\x932013 Smith pelasi suurimmaksi osaksi sarjatasoa alempana ECHL-joukkue Idaho Steelheadsssa, jonka paras pistemies ja maalintekij\xc3\xa4 h\xc3\xa4n oli tehoilla 27+23=50. Smith voitti my\xc3\xb6s joukkueen sis\xc3\xa4isen tehotilaston kev\xc3\xa4\xc3\xa4n 2013 pudotuspeleiss\xc3\xa4 lukemalla +12. H\xc3\xa4n pelasi kauden aikana Dallasin farmijoukkue Texas Starsissa 16 runkosarjaottelua tehopistein 2+1=3._NEWLINE_Alkukauden 2013\xe2\x80\x932014 Smith pelasi pitk\xc3\xa4lti AHL:n ja ECHL:n v\xc3\xa4lill\xc3\xa4, kunnes h\xc3\xa4n siirtyi joulukuussa 2013 loppukauden 2013\xe2\x80\x932014 kattavalla lainasopimuksella SM-liigajoukkue Porin \xc3\x84ssiin. Smithin sopimus sis\xc3\xa4lsi tammikuun 2014 loppuun asti kest\xc3\xa4neen koejakson. H\xc3\xa4n teki tammikuun aikana loppukauden sopimuksen ja sai my\xc3\xb6s vuoden mittaisen jatkosopimuksen joukkueen kanssa. Kaudella 2014\xe2\x80\x932015 sek\xc3\xa4 \xc3\x84ss\xc3\xa4t ett\xc3\xa4 Smith olivat tyytym\xc3\xa4tt\xc3\xb6mi\xc3\xa4 h\xc3\xa4nen pelillisiin esityksiins\xc3\xa4. Lokakuussa 2014 Smithille kerrottiin etsitt\xc3\xa4v\xc3\xa4n uutta seuraa, eik\xc3\xa4 h\xc3\xa4n jatka \xc3\x84ssiss\xc3\xa4. Marraskuussa Smith siirtyi loppukauden kattaneella sopimuksella ECHL-joukkue Allen Americansiin. Vain seitsem\xc3\xa4n siell\xc3\xa4 pelatun ottelun j\xc3\xa4lkeen h\xc3\xa4n siirtyi joulukuussa Saksan toiseksi korkeimmalle sarjatasolle DEL2-joukkue Ravensburg Towerstarsiin. Toukokuussa 2015 Smith teki joukkueen kanssa vuoden mittaisen jatkosopimuksen._NEWLINE_Kaudella 2015\xe2\x80\x932016 Smith voitti koko DEL2:n maalip\xc3\xb6rssin 37 osumallaan ja oli Ravensburgin kolmanneksi paras pistemies kaikkiaan 55 tehopisteell\xc3\xa4\xc3\xa4n. Kev\xc3\xa4\xc3\xa4n 2016 pudotuspeleiss\xc3\xa4 h\xc3\xa4n oli joukkueen paras maalintekij\xc3\xa4 ja jakoi sis\xc3\xa4isen maalip\xc3\xb6rssin voiton Brian Roloffin kanssa tehoilla 7+4=11. Kaudeksi 2016\xe2\x80\x932017 Smith siirtyi vuoden mittaisella sopimuksella It\xc3\xa4vallan Erste Bank Eishockey Ligan HC Innsbruckiin.'